ג'ונה קוהיו קלניאנאולה

ג'ונה קוהיו קלניאנאולה (באנגלית: Jonah Kūhiō Kalanianaʻole; 26 במרץ 1871 – 7 בינואר 1922) היה נסיך בממלכת הוואי עד להפלתה בשנת 1893 בידי קואליציה של אנשי עסקים אמריקאים ואירופאים. לאחר מכן שימש כנציג טריטוריית הוואי בקונגרס של ארצות הברית, והוא חבר הקונגרס היחיד שנולד למשפחת מלוכה.

קוהיו כונה לעיתים קרובות 'Ke Aliʻi Makaʻāinana' ("נסיך העם") ונודע בזכות פועלו לשימור ולחיזוק העם ההוואי. יום הולדתו מצוין כיום חג רשמי במדינת הוואי.

 ביוגרפיה 
 ראשית חייו 
קוהיו קלניאנאוֹלה נולד ב־26 במרץ 1871 בקוקוי'ולה, קוֹלוֹאה שבאי קוואי. בדומה לרבים מבני מעמד האצולה ההוואית (aliʻi), ייחוסו המשפחתי היה מורכב, והוא היה יורש של קאומואלִי, השליט האחרון של קוואי. הוא נקרא על שם סבו מצד אמו, קוהיו קלניאנאוֹלה, ראש שבט בכיר מהילו, ועל שם סבו מצד אביו, ג'ונה פי'יקוי, ראש שבט בכיר מקוואי. פירוש שמו הפרטי קוהיו הוא "ראש השבט הנוטה קדימה בעמידתו", ושם המשפחה קלניאנאוֹלה פירושו "ראש שבט שאפתן" או "ראש שבט שאינו מסתפק".

 השכלה 
הוא למד במכללת סנט אלבן, שכיום היא בית הספר איולאני, ובמכללת אוהאו (כיום בית הספר פונהאו) שבהונולולו. בשנות ה-70 של המאה ה-19 תיאר מורה צרפתי בבית הספר סנט אלבן את עיניו הנוצצות ואת חיוכו המתמיד של הנער. לדבריו, "הוא חמוד ממש, כמו ציורי קופידון קטן", וכך דבק בו הכינוי "הנסיך קופידון" למשך כל חייו.

לאחר לימודיו הבסיסיים יצא לחו"ל להמשך השכלה. דודו, המלך קלַאקַאוּאָה, עודד מנהיגים הוואים לעתיד לרכוש השכלה רחבה במסגרת תוכנית 'נוער הוואי בחו"ל'. בשנת 1885 נשלחו קוהיו ושני אחיו, קוואנאנקואה וקלִי'אהונוי, ללמוד בבית הספר סנט מתיו שבסן מטאו, קליפורניה. אחיו קלִי'אהונוי נפטר בשנת 1887 בעת חופשה מהלימודים.

בשנת 1890 נשלחו קוהיו וקוואנאנקואה ללימודים בבריטניה, שנה לאחר שבת דודתם קאִיולאני נשלחה גם היא לאנגליה. קוהיו למד במכללה החקלאית המלכותית באנגליה ולאחר מכן סיים לימודי מנהל עסקים. הוא תואר כקלען מצטיין וכספורטאי מוכשר בענפי ספורט כגון כדורגל ורכיבת אופניים.

 גלישת גלים 
בעת לימודיו בקליפורניה נהג קוהיו לגלוש יחד עם אחיו בחופי סנטה קרוז, והם הדגימו לתושבים המקומיים את ספורט הגלישה ההוואי, והיו בכך הגולשים הראשונים בקליפורניה בשנת 1885. בספטמבר 1890 היו קוהיו וקוואנאנקואה גם הגולשים הראשונים באיים הבריטיים, ולימדו את מורם האנגלי לגלוש בחופי ברידלינגטון שבצפון אנגליה.

 נסיך בשושלת קלַאקַאוּאָה 
לאחר סיום שלטון בית קמהאמהה עם מות המלך קמהאמהה החמישי בשנת 1872 ומות המלך לונאלילו בשנת 1874, עלתה לשלטון שושלת קלַאקַאוּאָה. קוהיו התייתם מאביו בשנת 1878 ומאמו בשנת 1884, ואומץ בידי המלכה קַפִּיוֹלַאנִי, רעייתו של המלך דייוויד קלַאקַאוּאָה ודודתו מצד אמו, בהתאם למנהג האימוץ המסורתי hānai. בכך הוכר כנסיך הממלכה. לאחר מות קלַאקַאוּאָה בשנת 1891 עלתה ליליואוקלאני לשלטון והמשיכה להעדיף את קוהיו.

הוא עבד בתפקיד זוטר במשרד הפנים ובמשרד המכס, אך בשנת 1893 הופלה ממלכת הוואי והוקמה ממשלה זמנית ולאחר מכן רפובליקה, ללא מקום למוסד המלוכה.

 לאחר ההדחה 
בשנת 1895, בגיל 24, השתתף קוהיו במרד וילקוקס נגד רפובליקת הוואי. המורדים הובסו במהרה, והוא נידון לשנת מאסר. הוא ריצה את מלוא עונשו, וארוסתו אליזבת קאהאנו קלניאנאוֹלה ביקרה אותו מדי יום.

בשנת 1898 סופחה הוואי לארצות הברית, וב־1900 הוקמה טריטוריית הוואי. לאחר מות קרובותיו קאִיולאני והמלכה האלמנה קַפִּיוֹלַאנִי, עזב קוהיו עם אשתו את הוואי ושהה בארצות הברית ובאירופה בין השנים 1900 ל־1901, שם התקבל כבן מלוכה. הוא אף נסע לדרום אפריקה במהלך מלחמת הבורים השנייה, שם שירת או שימש כמשקיף בצבא הבריטי.

 מנסיך למדינאי 
קוהיו שב להוואי והצטרף לחיים הפוליטיים כחבר במפלגת שלטון הבית, שייצגה את הילידים ההוואים ופעלה לעצמאות הוואי. ביולי 1902 פרש מהמפלגה והקים את מפלגת Hui Kuokoa, אך עד ספטמבר אותה שנה הצטרף למפלגה הרפובליקנית ונבחר כמועמדה לקונגרס.

הוא נבחר כנציג טריטוריית הוואי לקונגרס של ארצות הברית וכיהן מ־4 במרץ 1903 ועד מותו, לאחר שנבחר עשר פעמים. בתקופת כהונתו הנהיג שלטון מקומי ברמת המחוזות, מערכת הקיימת בהוואי עד היום, ומינה הוואים רבים למשרות ציבוריות.

בשנת 1903 ארגן מחדש את מסדר קמהאמהה הראשון ויזם את חג קמהאמהה. בשנת 1918 היה ממייסדי מועדון האזרחים ההוואי הראשון, וסייע בארגון חגיגות מאה שנה למות קמהאמהה הראשון.

בשנת 1919 הגיש לקונגרס את הצעת החוק הראשונה להענקת מעמד מדינה להוואי, שהתממשה רק כעבור ארבעים שנה.

 זכות הבחירה לנשים 
קוהיו פעל לקידום זכות הבחירה לנשים בטריטוריית הוואי. לאחר מאמצים חוזרים ונשנים, אושרה בשנת 1918 חקיקה שאפשרה לטריטוריה להסדיר את הנושא, אך בפועל העניין הוסדר סופית רק עם התיקון ה-19 לחוקת ארצות הברית בשנת 1920.

 חוק ועדת בתי הוואי 
בשנת 1921 התקבל חוק ועדת בתי הוואי, שנועד להחזיר אדמות לילידים הוואים. אף שהחוק היה שנוי במחלוקת, קוהיו שימש כחבר בוועדה הראשונה שהוקמה מכוחו.

 מוות והלוויה 
קוהיו נפטר ב־7 בינואר 1922 בואיקיקי שבטריטוריית הוואי. הוא נקבר לצד בני משפחתו המלכותית במאוזוליאום המלכותי מאונה אַאלַה בנואואנו שבאי אוהאו. אלמנתו, קאהאנו, מימנה את שיפוץ הקפלה במקום לזכרו.

 חיים אישיים 
קוהיו נישא לאליזבת קאהאנו קָאוּאַוַואי. ניסיונות לשדך אותו בעבר לנישואי תועלת פוליטיים לא צלחו.

 מורשת 
קוהיו מונצח ברחובות, חופים ואתרי גלישה, בפארק חוף קוהיו בפואיפו, במרכז הקניות Prince Kūhiō Plaza ובבניין הפדרלי Prince Kūhiō. יום הנסיך קוהיו, החל ב־26 במרץ, הוא חג רשמי בהוואי. מספר בתי ספר ציבוריים במדינה נקראים על שמו.

 קישורים חיצוניים 




קטגוריה:אמריקאים ילידי הוואי
קטגוריה:חברי בית הנבחרים של ארצות הברית מהוואי
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:אמריקאים שנולדו ב-1871
קטגוריה:אמריקאים שנפטרו ב-1922